24 אוקטובר 2020

אגודת מתיישבים

 ביום חמישי בערב תתקיים אספה כללית של האגודה ('נהלל מושב עובדים') ועל סדר יומה בין השאר "הקמת אגודת מתיישבים" . להלן מספר הארות והערות שלי לנושא זה.

לאורך שנות קיומה של נהלל היו תקופות בהן היתה קיימת רק אגודה שיתופית אחת, "נהלל מושב עובדים", ותקופות בהן היתה קיימת גם אגודה שיתופית נוספת, בשמות כמו "אשראי חקלאי" או "ענוה" ואחרים. החברות בשתי האגודות היתה חופפת, של בעלי המשקים ושל עובדי הציבור, של עובדי הציבור השכירים והעצמאיים, למעשה של כל הבוגרים החיים דרך קבע בנהלל. כל הציבור בחר בקלפי מועצה והנהלה , או ועד, שניהלו את הכפר.

היו יתרונות (וחסרונות) לכל אחד מהמצבים האלה, כיון שיש לא מעט שטחים ונושאים אשר קשה להגדיר אם הם שייכים לתחום החברתי או הכלכלי. על קושי זה התגברו ע"י כך שהמועצה היתה גוף משותף לשתי האגודות.

כיום קיימת רק אגודה שיתופית אחת, (האגודה") , האמורה לטפל בנושאים הכלכליים, --והועד המקומי אחראי על הנושאים החברתיים והמוניציפליים

הועד המקומי נבחר אחת לחמש שנים ע"י כלל התושבים וכפוף למועצה האזורית ולחוקים ולתקנות של משרד הפנים בלבד, ולא להחלטות של האספה הכללית ושל מועצת הכפר.

עם הקמת 'שכונת הסמינר' והכפלת מספר הנחלות החקלאיות, תוך אופציה להפריש מהנחלות החדשות חלקות "חצי דונם", נוצר מצב דמוגרפי חדש בו מצד אחד יש כ-150 נחלות של כ-45 דונם כל אחת ומצד שני מספר גדל והולך של נחלות לא-חקלאיות של 'בעלי מקצוע' לשעבר, ושל מגרשים לבנייה בשכונת הסמינר ובנוסף, בפוטנציה, 75 חלקות "חצי דונם" בנחלות החדשות ליד 'הכביש הרדיאלי'.

ההנהלה הקימה ועדה בת 5 חברים שנתבקשה להכין תקנון לאגודה חדשה, אשר תכלול את כל בעלי הזכויות בקרקע (בעלות וחכירה), ואשר תוכל לקבל על עצמה את ניהול העניינים החברתיים, המוניציפליים, החינוכיים והתרבותיים של נהלל, בשיתוף או בתאום עם הועד המקומי ה'רשמי'. צעד זה יאפשר לחזור ולנהל את המושב במסגרת הישנה. הקמת אגודה כזאת גם נדרשה ע" מינהל מקרקעי ישראל, והובטח לו להקימה תוך זמן קצוב.

אם תאשר האספה הכללית הקמת אגודה כזאת ("אגודת מתיישבים" או "אגודה קהילתית") מן הראוי יהיה להרחיב את הועדה אשר תכין תקנון מתאים, ולכלול בועדה גם **חברות** וגם חברים שהם בעלי בתים לא בנחלות החקלאיות, ואינם כיום חברי האגודה, ותביא תקנון זה לאישור 'אספה מייסדת'.

 יואל פרוידנברג